  Алексей Арзамасцев Анжелика Тихонова корреспондент 0+ 26-тӥ тулыспалэ Ижкарын Киров нимо паркын «Будь здоров» фестиваль ортчоз. Со сярысь элькунысь тазалыкъя министерстволэн пресс-службаез ивортӥз. Ужрад 11 часын концертэн кутскоз. Фестиваль улсын кӧня ке площадкаос ужалозы. Интыысь интые ветлӥсь эм огъетын паласькись висёнъёсъя эмчиен вакцинаци пумысен, кардиологен – коронавирус бере сюлэмэн но вирсэрэн герӟаськем шугомонъёс пумысен, психологен – стрессэз палэнтон но семья кусыпъёсты утён пумысен нимаз кенешонъёс радъялозы. Мылкыд карисьёсты коронавирусэн висем бере ӵектӥськись шокан но тазалыкен кыдатон гимнастикалы, мугор вылэ нагрузкаосты чакланы но скандинав амалэн ветлон техникалы дышетозы. Озьы ик фестиваль улсын ВИЧ-инфекцилы нимез шараятэк эскерон ортчыны но ВИЧ-инфекцияя ӧнерчиен но наркологен кенешыны луоз. Нош эмчи-волонтёръёс пиналъёслы но мӧйыослы кузьымъёсын викторина ортчытозы, шугъяськытӥсь югдуръёсы нырысетӥ эмъюрттэт сётонъя мастер-классъёс радъялозы. Со сяна, учкисьёс понна у-шуя возьматонъёс луозы. Нош спортэз гажасьёс пӧзьыосын снайперен, гынсапегъёсын хоккеен шудыны, ГТО куронъёсты сётыны но куасэн бызьылонъя школае пыриськыны быгатозы. Тодэ вайытом, 26-тӥ тулыспалэ ик Ижкарын Тол велопарад ортчоз. Тегъёс: Удмуртия Ижкар Тазалык фестиваль Мерлык  